1930માં, સિડની વેઈનબર્ગ કંપનીના વરિષ્ઠ ભાગીદાર તરીકે જોડાયા અને તેમણે ગોલ્ડમૅનનું ધ્યાન ટ્રેડિંગમાંથી શરાફી રોકાણ તરફ વાળ્યું. વેઈનબર્ગે લીધેલાં પગલાંઓ જ ગોલ્ડમૅનની ખરડાયેલી પ્રતિષ્ઠામાંથી કંઈકનું પુનઃસ્થાપન કરવામાં મદદરૂપ નીવડ્યાં હતાં. વેઈનબર્ગની આગેવાનીમાં 1956માં ગોલ્ડમૅન ફોર્ડ મોટર કંપનીના IPO માટેના મુખ્ય સલાહકાર હતી, જે એ વખતે વૉલ સ્ટ્રીટમાં મહત્ત્વની ચાલ ગણાતી હતી. વેઈનબર્ગના કાર્યકાળ દરમ્યાન પેઢીએ પોતાનો રોકાણ સંશોધન વિભાગ અને એક મ્યુનિસિપલ બોન્ડ વિભાગ પણ શરૂ કર્યો હતો. બરાબર આ સમયગાળામાં પેઢીએ જોખમ લવાદી ક્ષેત્રમાં નવો ચીલો પાડવો શરૂ કર્યો.

1950ના દાયકામાં, જામીનગીરીના વેપારીની રૂએ ગસ લેવી પેઢીમાં જોડાયા, અને ત્યારથી ગોલ્ડમૅન ખાતે સર્વોપરિતા માટે સામાન્ય રીતે બે સત્તાઓ - શરાફી રોકાણ અને જામીનગીરીનો વેપાર (સિકયોરિટી ટ્રેડિંગ) - વચ્ચે હરીફાઈ રહેવાનો ચીલો શરૂ થયો. 1950 અને 1960ના દાયકાના મોટા ભાગના સમય પર વેઈનબર્ગ અને લેવીનું પ્રભુત્વ રહ્યું. લેવીએ બ્લોક ટ્રેડિંગનો પાયો નાખ્યો હતો અને પેઢી તેમના માર્ગદર્શન મુજબ આ માર્ગ પર આગળ વધી હતી. બીજી તરફ, વેઈનબર્ગ પણ પેઢી પર સારું એવું વર્ચસ્વ ધરાવતા હોવાથી, પેઢીએ 1956માં શરાફી રોકાણનો વિભાગ ખોલ્યો, જેનો હેતુ પ્રભાવને વધુ ફેલાવવાનો અને માત્ર વેઈનબર્ગ પર જ લક્ષ ન આપવાનો હતો.

1969માં, વેઈનબર્ગના સ્થાને વરિષ્ઠ ભાગીદારની ભૂમિકા લેવીએ લીધી, અને ફરીથી એકવાર ગોલ્ડમૅનની વેપારી ફ્રેંચાઈઝ ઊભી કરી. "લાંબા-ગાળાની લાલચુ" હોવાની ગોલ્ડમૅનની જાણીતી ફિલસૂફી ઘડવાનો યશ લેવીના ફાળે જાય છે, આ ફિલસૂફી પ્રમાણે જયાં સુધી લાંબા ગાળે પૈસા બનતા હોય (ફાયદો થતો હોય), ત્યાં સુધી વેપારમાં ટૂંકા ગાળા દરમ્યાન થતા નુકસાનની ચિંતા કરવી નહીં. વળી, હંમેશાં ભવિષ્ય પર જ નજર રહે તે હેતુથી ભાગીદારો લગભગ તેમની તમામ કમાણી ફરીથી પેઢીમાં જ રોકતા હતા. એ જ વર્ષે, વેઈનબર્ગે પેઢીમાંથી નિવૃત્તિ લીધી હતી.

આ પેઢી સમક્ષ બીજી નાણાકીય કટોકટી 1970માં આવી, જયારે $80 મિલિયનનું ઉધાર ધરાવતી પેન સેન્ટ્રલ ટ્રાન્સપોર્ટેશન કંપનીએ દેવાળું ફૂકયું, અને તેના આ મોટા ભાગના બાકી નાણાના વ્યાપારી પત્રો ગોલ્ડમૅન સૅશએ જારી કરેલા હતાં. આ એટલી મોટી રકમનું દેવાળું હતું અને તેના પરિણામે જે દાવાઓ થયા તેનાથી પેઢીનું ભાગીદારી ભંડોળ અને પેઢીનું અસ્તિત્વ સુદ્ધાં ખતરામાં મુકાઈ ગયું. આ એ જ નાદારી હતી જેના પરિણામે હવે આજે વ્યાપારી પત્રો જારી કરતા દરેક ઈસ્યૂઅર માટે કેટલીક ક્રેડિટ રેટિંગ સેવાઓ દ્વારા ક્રેડિટ રેટિંગ નિશ્ચિત કરવામાં આવે છે.

1970ના દાયકામાં, આ પેઢી વિવિધ રીતે વિસ્તરી. વરિષ્ઠ ભાગીદાર સ્ટાનલી આર. મિલરના નિર્દેશન હેઠળ, પેઢીએ 1970માં લંડનમાં પોતાની પહેલી આંતરરાષ્ટ્રીય ઑફિસ ખોલી, અને 1972માં બાંધી/નિશ્ચિત આવક વિભાગ સાથેઅંગત ધન વિભાગ પણ બનાવ્યો. 1974માં શત્રુતાપૂર્ણ અધિગ્રહણ માટેની બોલી કરનાર આંતરરાષ્ટ્રીય નિકેલ અને પોતાના શત્રુ મોર્ગન સ્ટાનલી સામે ઈલેકટ્રીક સ્ટોરેજ બેટરીનો બચાવ કરવાના પ્રયત્નો દરમ્યાન, ગોલ્ડમૅને "વ્હાઈટ નાઈટ" વ્યૂહનીતિનો પણ પાયો નાખ્યો. તેમના આ પગલાથી, તે શત્રુતાપૂર્ણ અધિગ્રહણમાં સહભાગી નહીં થાય તેવી ખાતરી થતાં, મૂડીરોકાણ સલાહકાર તરીકેની પેઢીની શાખમાં વધારો થયો હતો.

1976માં જોન વેઈનબર્ગ (સિડની વેઈનબર્ગના પુત્ર) અને જોન સી. વ્હાઈટહેડ વરિષ્ઠ સહ-ભાગીદારોની રૂએ કંપનીમાં જોડાયા, જેના કારણે ફરીથી એકવાર કંપનીને સહ-નેતૃત્વમાંથી પસાર થવાનું આવ્યું. તેમણે જે કેટલીક પહેલો કરી તેમાં એક હતી બિઝનેસના 14 સિદ્ધાન્તો સ્થાપવાની, આ સિદ્ધાન્તો આજે પણ ઉપયોગમાં છે.

કોર્પોરેટ કામકાજ
1930–1980
ઇતિહાસ
ગ્રીક બજારને ઇરાદાપૂર્વક અસ્થિર બનાવાયાની આડકતરી સૂચનાઓ